אחמד סוסה

אחמד סוסה (בערבית: أحمد سوسة; 1900 – 1982) מהנדס, ארכאולוג והיסטוריון עיראקי. נולד כיהודי והתאסלם.

 קורות חיים 
אחמד נסִים סוּסה (أحمد نسيم سوسة) נולד בעיר אל-חִלּה שבעיראק בשנת 1900 למשפחה יהודית.

 השכלה 
אמד סוסה סיים את לימודיו התיכוניים ולאחר מכן למד באוניברסיטה האמריקאית בביירות וסיים ב-1924. הוא נסע לארצות הברית, למד וב-1928 קיבל תואר ראשון בהנדסה אזרחית ב ודוקטורט בהצטיינות, ב-1930 מאוניברסיטת ג'ונס הופקינס. ב-1929 הוא זכה בפרס מאוניברסיטת וושינגטון על מאמר שכתב בנושא קידום שלום עולמי.

 קריירה 
לאחר שובו לעיראק ב-1930, שימש כמהנדס מחוזי במִנהל ההשקיה (دائرة الري), ולאחר 18 שנים בתפקידים שונים, מונה ב-1946 לתפקיד כסגן יושב ראש הוועדה לפרויקטי השקיה גדולים, מנהל כללי של מחלקת המדידות (1947), ובהמשך, בין השנים 1954–1957 כיהן בתפקיד מנהל כללי של משרד החקלאות העיראקי. בנוסף לתפקידו, הוא שימש עוזר טכני אישי לסגן יושב ראש "מועצת הפיתוח" (גוף שהוקם בשנות ה־50 לניהול פרויקטי פיתוח ותשתיות, בעיקר השקיה) והיה חבר קבוע ב, מאז ייסודה ב-1948.

ב־1938 נמנה עם מייסדי "אגודת המהנדסים העיראקית". בשנים 1939–1940 עמד בראש משלחות עיראקיות לערב הסעודית לבחינת פרויקטי השקיה שבוצעו באזור  וסייע בביצוע.

 פרסומים 
אחמד סוסה התעניין בתרבויות עיראקיות עתיקות, חקר את ההיסטוריה של הציוויליזציה העיראקית וכתב על מערכות תעלות מים וסכרים בתרבויות עתיקות. הוא חיבר למעלה מ-50 ספרים, דוחות טכניים ואטלסים, בנוסף ליותר מ-116 מאמרים ומאמרי מחקר שפורסמו בעיתונים ובכתבי עת מדעיים שונים. הפרסומים עסקו בתחומי ההשקיה, ההנדסה, החקלאות, הגאוגרפיה, ההיסטוריה והציוויליזציה. בין היתר חיבר את:
 אטלס עיראק המנהלי (أطلس العراق الإداري), דפוס מנהלת המדידות הכללית, בגדאד, 1952.
 אטלס עיראק המודרני (أطلس العراق الحديث), דפוס מנהלת המדידות הכללית, בגדאד, 1953.
 אטלס בגדאד (أطلس بغداد), דפוס מנהלת המדידות הכללית, בגדאד, 1952.
 טרגדיה הנדסית או הנהר הנעלם (مأساة هندسية أو النهر المجهول), חיבור על תעלת המים שחפר הח'ליף אל-מתוכּל בסאמרא, דפוס אל-מַעארף, בגדאד, 1947.
 ההשקיה בעיראק (الري في العراق), בגדאד, 1942.
 פרויקטי ההשקיה הגדולים – סכר אגם אל-שארע (مشروعات الري الكبرى – خزان بحيرة الشارع), בגדאד, 1947.
 פרויקטי ההשקיה הגדולים – סכר הור אל-סוויג'ה (مشروعات الري الكبرى – خزان هور السويجة), בגדאד, 1947.
 בדרכי אל האסלאם (في طريقي إلى الإسلام) – שני כרכים, 1936.
 שיטת הזכויות המיוחדות באימפריה העות'מאנית (نظام الامتيازات في الدولة العثمانية), פורסם באנגלית, 1933.
 המקורות על השקיית עיראק (المصادر عن ري العراق), לקט מקורות עם הערות, דפוס ממשלתי, בגדאד, 1942.
 על ההשקיה בעיראק (في ري العراق) – כרך ראשון עם אטלס (16 מפות), דפוס ממשלתי, בגדאד, 1945.
 עמק הפרת (وادي الفرات), היסטוריה של נהר הפרת ותולדות פרויקטי ההשקיה בו; שני כרכים (עם מפות וצילומים), בגדאד, 1944–1945.
 התפתחות ההשקיה בעיראק (تطور الري في العراق), עם 28 לוחות, בגדאד, 1946.
 השקיית סאמראא בתקופת הח'ליפות העבאסית (ري سامراء في عهد الخلافة العباسية), שני כרכים (עם מפות וצילומים), בגדאד, 1948–1949.
 שיטפונות בגדאד בהיסטוריה (فيضانات بغداد في التاريخ), שלושה כרכים, 1963–1966.
 תולדות יהודי עיראק (تأريخ يهود العراق).
 הערבים והיהודים בהיסטוריה (العرب واليهود في التاريخ).
 אל-שריף אל-אדריסי בגאוגרפיה הערבית (الشريف الإدريسي في الجغرافية العربية).

 אותות ופרסים 
במהלך חייו זכה אחמד סוסה במספר עיטורים ופרסים, בהם:
 אות המלך אבן סעוד על הסיוע שלו בביצוע פרויקט ההשקיה בעיר אל-חרג' בנג'ד (1939),
 אות  על תרומתו למערכות ההשקיה והמדידות בעיראק (1953),
 אות הכשירות (או: ההצטיינות) האינטלקטואלית (וوسام الكفاءة الفكرية) מחסן השני מלך מרוקו, (1976) על ספרו "השׁריף אל-אדריסי בגאוגרפיה הערבית" (الشريف الإدريسي في الجغرافية العربية).
 ספרו שיטפונות בגדאד בהיסטוריה (فيضانات بغداد في التاريخ) זכה ב"פרס כווית" לספר השנה (1963),
 פרס מטעם "הארגון הערבי להכשרה, תרבות ומדעים" (Arab League Educational, Cultural and Scientific Organization - ALECSO) בשנת 1975.

 מחקר אקדמי על אודותיו 
בשנת 2003 הוגשה באוניברסיטת אל-קאדיסיה (University of Al‑Qadisiyah), בעיראק, עבודת דוקטור מאת ד"ר איאד כאט'ם ראג'ח (Iyad Kazem Rajeh) בנושא "ההיסטוריון אחמד סוסה: שיטתו ומקורותיו בכתיבת תולדות התרבות הערבית-אסלאמית" (المؤرخ احمد سوسة منهجه وموارده في تدوين تاريخ الحضارة العربية الإسلامية).

 חיים אישיים 
עם שובו מארצות הברית לבגדאד ב-1930, בחר אחמד סוסה להתאסלם.

לאחמד סוסה היו שני ילדים: עלי ועאליה ושניהם מתו. עאליה עבדה כמתורגמנית באו"ם והיא נהרגה בפיצוץ מטה האו"ם בבגדד, ב-19 באוגוסט 2003.

 הנצחה 
ב-10 במאי 2025 חנך ראש ממשלת עיראק, מוחמד שיאע א-סודאני, את מוזיאון לזכרו של אחמד סוסה, במחוז וזיריה, מצפון לבגדד. אל-סודאני הורה על השקת פרס על שמו של המלומד ועל קיום כנס לכבודו וכן הורה למשרד החינוך לארגן ביקורים של תלמידי בתי ספר יסודיים וחטיבות ביניים, במוזיאון. המוזיאון כולל מסמכים של המדינה העיראקית מאז הקמתה, ובפרט פרויקטים של השקיה בעיראק בשנות ה-50.

קישורים חיצוניים

 ביאורים 

 הערות שוליים 

קטגוריה:יהודים עיראקים
קטגוריה:יהודים שהתאסלמו
קטגוריה:בוגרי אוניברסיטת ג'ונס הופקינס
קטגוריה:בוגרי האוניברסיטה האמריקנית בביירות
קטגוריה:ילידי 1900
קטגוריה:נפטרים ב-1982